Junema je petčlanska pop/jazz/rock skupina iz Ljubljane. Težko ji določimo en sam glasbeni žanr, saj okus njenih članov zajema raznolike glasbene zvrsti. V njihovi glasbi najdemo kantavtorske pripovedi, bossa novo s primesmi popa in pri nas vse bolj razvit indie pop rock. Junema črpa navdih iz temeljnih eksistencialnih vprašanj, kot so smisel življenja, odnos med moškim in žensko, mesto človeka v naravi, ter iz različnih čustvenih stanj. Pod intimna in pripovedna besedila, ki so nastajala skoraj desetletje in niso vedno na prvo žogo, se podpisuje kitarist Luka Snoj. Glasbo v dnevnih sobah in v kleteh ljubljanskih blokov oblikujejo skupaj. Junemin zvok zaznamuje rahločutni vokal Neže Trošt.

Njihova prva plošča »Ko se ustavi čas« je čudovito, igrivo in intimno glasbeno potovanje, med katerim čas zagotovo teče počasneje, če se že ne ustavi. Izšla je pri založbi Celinka in jo napovedujejo trije izdani singli, [Čakam](https://www.youtube.com/watch?v=nytu7hQPndI), [V intervalu večnih sanj](https://www.youtube.com/watch?v=nYbJ3vag-_w) in [Šelestenje](https://www.youtube.com/watch?v=Xxx1NagA97k).  Zvočno podobo albuma sta oblikovala producenta Igor Ilić in Peter Penko. Za nastanek prvih skladb gre zasluge pripisati tudi Igorju Bračiču – Sadežu.

Junema ne išče novega zvoka, niti ne poskuša definirati svoje glasbene niše. Kljub temu v slovenski glasbeni prostor prinaša neobremenjeno svežino in preprosta življenjska sporočila, na katera v »prehitrem svetu rutin, betona in saj« pogosto pozabljamo.

Junema so:

Neža Trošt, vokal

Luka Snoj, akustična in klasična kitara

Marko Ovčak, električna kitara in spremljevalni vokal

Blaž Vehar, bas kitara

Anže Sitar, bobni