**GODIBODI 2018**

**Festivalska produkcija: Metulji gredo v nebo**

**Revija pesmi Roka Vilčnika: ALEKSANDRA ILIJEVSKI (Pliš), MAJA KEUC, BILBI, gostje: ANA MRAVLJE, NOA VILČNIK IN BRODOLOMEC ter predskupina TAJA BOŽIČ, koncerti**

**9. 6. 2018 ob 21.00**

**Ljubljanski grad, Grajsko dvorišče**

**Vstopnina**

Festival sodobne avtorske in etno glasbe Godibodi je v zadnjih letih postal sopomenka za kakovostno slovensko avtorsko in etno glasbo ter za celovito koncertno doživetje. Letošnji festival se bo odvil v prvem tednu junija na novi lokaciji, na Ljubljanskem gradu, kjer se bo predstavila vrsta svežih glasbenih projektov. Tretji, zadnji festivalski dan bo na sporedu festivalska produkcija z naslovom **Metulji gredo v nebo**. Prisluhnili bomo lahko reviji pesmi Roka Vilčnika, ki jih bodo izvajali ALEKSANDRA ILIJEVSKI (Pliš), MAJA KEUC, BILBI, ANA MRAVLJE, NOA VILČNIK IN BRODOLOMEC. Predskupina festivalske produkcije bo TAJA BOŽIČ z zasedbo Kirkwaalds.

**Rok Vilčnik** je književnik, avtor pesniških zbirk Sanje (samozaložba, 1994), Pogrešanke (Locutio, 2004) in Zdravilo za Ano (Litera, 2015), sicer pa priznan sodobni slovenski dramatik. Nazadnje so tri njegove drame izšle pod naslovom Ameriška trilogija (Litera, 2013). Je avtor številnih radijskih iger ter prozaist; izdal je roman Mali ali kdo si je živlenje zmislo? (Mariborska literarna družba, 2001) in eksperimentalno novelo Deset let razmišljanja (Litera, 2005). Pomemben del njegovega opusa je namenjen tudi otrokom in mladim, ki jim je med drugim namenil Vesoljne pravljice (Locutio, 2001) in dve lutkovni igri: Čombo, sončni kralj (Aristej, 2004) in Babica Marmelada (Aristej, 2006). Doslej je doma in v tujini doživelo premiero že več kot 30 njegovih gledaliških tekstov. Nekaj let je bil zaposlen kot dramaturg v Mestnem gledališču Ptuj. Je eden od scenaristov najuspešnejše slovenske humoristične televizijske nanizanke Naša mala klinika ter serij Lepo je biti sosed, Trdoglavci, Ena žlahtna štorija in drugih, pisec glasbenih besedil (Severa Gjurin, Neisha, Bilbi …) in ustanovitelj glasbenih skupin Patetico, Papir in Pliš. Leta 2000, 2008 in 2016 je dobil Grumovo nagrado za najboljšo slovensko dramo (za To, Smeti na Luni in Ljudski demokratični cirkus Sakešvili), leta 2004 žlahtno komedijsko pero za najbolje napisano komedijo Pavlek, ki je zmagala tudi na Festivalu monodrame Ptuj 2004, leta 2014 pa Glazerjevo listino za Ameriško trilogijo. Njegovo zadnje literarno delo je roman Človek s pogledom (Litera 2016).

**Taja Božič** prebira klavirske tipke in v svojem lastnem stilu pripoveduje glasbeno zgodbo z Rokovim liričnim besedilom. Glasba in besede se povežejo ter v svoji iskrenosti kličejo vse, ki so že srečali svoje srce na kateri izmed poti, ki jih opevajo. To je glasba za tiste, ki so že izgubili, pa tudi našli ljubezen ... eno samo zvezdo proč, ki ni tako daleč od nas. Predstavlja se v skupini, ki jo je poimenovala The Kirkwaalds. Glasbo in aranžmaje piše sama, sodelujočim glasbenikom pa znotraj forme omogoča, da se izrazijo, saj je na koncu koncev njeno merilo kreativnost in skupna igra, iz katere se napaja vsak jazzovski glasbenik.

Taja Božič – vokal, klaviature

Nina Korošak Serčič – bobni

Hrvoje Kralj – bas

Miha Novak – spremljevalni vokal

Sintetizator – Sara Ester Gredler

Cena vstopnice za posamezni koncert: 12 EUR, 9 EUR\*

Cena vstopnice za celotni festival: 29 EUR, 22 EUR\*

V ceno vstopnice je vključena tudi povratna vozovnica za vzpenjačo.

\* študentje, upokojenci, skupine nad 15 oseb

Prodaja vstopnic: Info center na Ljubljanskem gradu, spodnja postaja vzpenjače, www.ljubljanskigrad.si in na vseh prodajnih mestih www.mojekarte.si (med drugim Petrolovi bencinski servisi, poslovalnice Kompasa po Sloveniji …).

Pokrovitelj BTC