**GODIBODI 2018**

**Orkestrada, Počeni škafi, Yanu**

**8. 6. 2018 ob 20.00**

**Ljubljanski grad, Hribarjeva dvorana**

**Vstopnina**

Festival sodobne avtorske in etno glasbe Godibodi je v zadnjih letih postal sopomenka za kakovostno slovensko avtorsko in etno glasbo ter za celovito koncertno doživetje. Letošnji festival se bo odvil v prvem tednu junija na novi lokaciji, na Ljubljanskem gradu, kjer se bo predstavila vrsta svežih glasbenih projektov. Drugi festivalski dan bodo svoje nove projekte predstavile zasedbe **Orkestrada, Počeni škafi** in **Yanu.**

**Orkestrada** je glasbena zasedba petih samosvojih glasbenikov. Nastala je leta 2010 na pobudo pesnice in vsestranske ustvarjalke Rade Kikelj Drašler, ki se je po vrsti let, ko je svoje pesmi interpretirala sama, povezala z glasbeniki, ki znajo uglasbiti besedila in razumeti pojem zaigrane poezije. Naslov njihove nove plošče je *Utrip*. Z istoimensko pesmijo je Orkestrada leta 2013 zmagala na festivalu slovenskega šansona. Utrip je osebnoizpovedna pesem, ki govori o intimnem doživljanju sveta ter prinaša sporočilo življenja in smrti. Na plošči so še skladbe: Blažena, Zvonec, Neurje, Tajkuni, Gumb, Košček sanj, Mala zvezda in Proslava. Med naštetimi pesmimi izstopa družbenokritična skladba z naslovom Tajkuni, v kateri avtorica tematizira upor ljudstva, ki političnemu svetu ni razumljiv, prepad med kulturo in kapitalizmom ali prepad med tistimi, ki so premožni na račun drugih, in tistimi, ki se s svojim delom borijo za vsakdanji kruh. Vsa besedila, ki so avtorsko delo pevke, so izšla tudi v pesniški zbirki z naslovom Košček sanj, ki je izšla leta 2015 pri Humanističnem in umetniškem društvu O. Orkestrada zdaj končno izdaja svoj drugi album. Radina odrska interpretacija je še najbliže izrazu psihedelični šanson. To lahko še posebej zaznamo v skladbi Košček sanj, ki govori o osebnem iskanju sreče ter iluzijah, s katerimi se ljudje v svojem bivanju vsakodnevno srečujemo.

Thierno Diallo – kontrabas

Boštjan Franetič – električna kitara

Asja Grauf – prečna flavta

Vid Drašler – bobni

Rada Kikelj Drašler – vokal

**Počeni škafi** so ulični swing bend iz Ljubljane. Navdih črpajo iz tradicionalnega jazza, ki ga preigravajo nemuzejsko, živo in samosvoje. Nekaj pesmi so prevedli v slovenščino, v avtorskih skladbah pa se spogledujejo tudi s šansonom. Slovijo po dolgih, več kot triurnih koncertih, radi pa igrajo tako na ulicah kot v koncertnih in plesnih dvoranah. So mešanica nasprotujočih si elementov: starega in modernega, intimnega in razvratnega, elegantnega in eksplozivnega, poetičnega in razburljivega. Predvsem pa so nekaj, kar močno diši po ljubezni.

*Stroj za sušenje solz* je dolgometražni prvenec Počenih škafov. Vsebuje devet avtorskih pesmi, ki so ganljive in duhovite in si ne zatiskajo oči pred tem, kako zelo različni zadevi sta ljubezen in sreča. Izjemen vokal Marjete Prudič vas bo popeljal v pretresljiv svet čustev in hrepenenja, plesa, solz in veselja, v katerem si boste želeli dolgo ostati in iz katerega zagotovo ne boste prišli nedotaknjeni.

Marjeta Prudič – vokal, klarinet

Matevž Zlatnar – trobenta

Andraž Gnidovec – pozavna

Primož Petohleb – tuba, bariton

Tadej Kovačič – kitara

Jakob Grčman – bendžo, kontrabas

Nejc Juren – ribežen

Predstavitveni posnetki:

https://youtu.be/6hWwrFRiYGg

https://youtu.be/Dg7HM7CORpU

https://youtu.be/aycLaQjB\_gI

**Yanu -** (Jan Tomšič) je multiinštrumentalist in pravi mojster na področju improvizacije. S svojo skupino Caminoigra je posnel albume Ishuan, A new child, Yanu in pustil neizbrisen pečat na slovenskem glasbenem prizorišču. Je eden izmed prvih, ki je v Sloveniji sooblikoval glasbeni slog svetovne glasbe (World Music).

Na slovenske odre se vrača z novo zasedbo Yanu, ki bo postregla s sočno melodiko in subtilno ritmiko ter zadovoljila tako ljubitelje etno glasbe kot tudi zahtevnejše poslušalce jazza.

Jan Tomšič – vokal, kitara

Bor Zakonjšek – bobni

Aljoša Struga – kontrabas

Tomaž Gajšt – trobenta, klavir

Povezava k posnetku:

<https://www.youtube.com/watch?v=npuT-uoWlDA>

Cena vstopnice za posamezni koncert: 12 EUR, 9 EUR\*

Cena vstopnice za celotni festival: 29 EUR, 22 EUR\*

V ceno vstopnice je vključena tudi povratna vozovnica za vzpenjačo.

\* študentje, upokojenci, skupine nad 15 oseb

Prodaja vstopnic: Info center na Ljubljanskem gradu, spodnja postaja vzpenjače, www.ljubljanskigrad.si in na vseh prodajnih mestih www.mojekarte.si (med drugim Petrolovi bencinski servisi, poslovalnice Kompasa po Sloveniji …).

Pokrovitelj BTC