Kdo za vraga so Nula Kelvina

Skupina Nula Kelvina je pred svojim novim podvigom. Gre za devet svežih pesmi, ki bodo izdane na novi zgoščenki z naslovom Kdo za vraga so Nula Kelvina. Res je, kdo so Nula Kelvina, da se moramo po 3 izdanih albumih to spraševati. Skratka vprašanje identitete banda ostaja

Medtem pa nekonvencionalen pogled na psiho-socialne in intimne odnose, ki je sicer že stalnica skupine in se zrcali v provokativnih, rahlo strupenimh a tudi liričnih besedilih, zabeljenih z besednimi igrami, odlikuje tudi ta album. Žanrsko je glasba izpod peresa Klemena Kotarja, Gašperja Kržmanca in Marka Boha razpeta med ostro rock poetiko in melodičnim popom, na trenutke pa zveni celo šansonsko. Na ta način Nula Kelvina uspejo ustvariti posrečeno simbiozo glasbe, besedila ter aranžmajev obogatenih s saksofonom, harmoniko in brenkali (banjo).

Skupini se je tokrat pridružila Ana Marija Mitič, s katero so sodelovali na odrskih deskah že pri prejšnjem projektu, gledališko-glasbeni predstavi Levak na luni. S svojim žametno ostrim, kabaretsko obarvanim vokalom prinaša Ana v skupino razsežnost svežine in spontanosti. Kdo pravzaprav so, se bo izkazalo na koncertu na festivalu Godi Bodi.

Zasedba:

Marko Boh- glas, klaviature, spremljevalni glas

Ana Maria Mitić – glas, spremljevalni glas

Klemen Kotar – bas, Saksofon, sintetizatorji, spremljevalni glas

Gašper Kržmanc – kitara, banjo, ukulele, spremljevalni glas

Miha Kržmanc – bobni