**GODIBODI 2018**

**ŠLAJN, BUH, Nula Kelvina, koncerti**

**7. 6. 2018 ob 20.00**

**Ljubljanski grad, Hribarjeva dvorana**

**Vstopnina**

Festival sodobne avtorske in etno glasbe Godibodi je v zadnjih letih postal sopomenka za kakovostno slovensko avtorsko in etno glasbo ter za celovito koncertno doživetje. Letošnji festival se bo odvil v prvem tednu junija na novi lokaciji, na Ljubljanskem gradu, kjer se bo predstavila vrsta svežih glasbenih projektov. Prvi festivalski dan bodo nastopile tri zasedbe: **ŠLAJN, BUH in Nula Kelvina.**

**ŠLAJN**, pravilneje linj, je riba, ki se odlično znajde v kalnih, blatnih vodah Cerkniškega jezera, osiromašenih s kisikom. Poimenovana je po avtohtoni folk-country skupini Šlajn, ki se prav tako potika

po nepregledni in zadušljivi močvari slovenske glasbe in je bistra voda mainstreama najbrž nikoli

ne bo ponesla s seboj. Morda razlog tiči v preveč osebno izpovednih tekstih in ponesrečenem

humorju, morda v spodletelih poizkusih imitiranja virtuozov countryja? Ne vemo. Vemo pa, da

ti štirje možje drugače pripovedovati niti ne morejo, čeprav bi morda hoteli.

Kdo pa sploh so ti veličastni štirje, ki se skrivajo za imenom sluzaste ribe? Sašo Kovačič, pevec in kitarist, najlepše verze, ki jih skupina premore, prepeva doma svoji ženi in se s tem poizkuša odkupiti za stvari, ki jih počne narobe in tega ne ve. Goran Kovačevič, edini prav zares organiziran in sistematičen član skupine, za svojim bobnarskim setom daje ritem. Klemen Krajc, dobrodušni čemernež, brunda na svojem basu – tako kot brunda, kadar se mu kavbojski škorenj ustavi v blatu obale Cerkniškega jezera. Gašper Kržmanc, idejni vodja in avtor vsega, pa vzdržuje napetost v skupini zaradi skrbi, ali bo prvenec sploh ob pravem času končan. Če fantje ne bi skupaj ali vsak posebej že obiskali vseh odrov daleč naokoli (v kombinaciji s skupinama Nula Kelvina in Smaal Tokk, z Orkestrom Slovenske vojske), skupina Šlajn ne bi imela prav nikakršnega upanja.

Šlajn, Založba Celinka, zavod Godibodi in vsak dan večje število ljubiteljev njihove glasbe pa to upanje in zaupanje ima in ni vrag, da imajo prav!

Sašo Kovačič – glas, kitara

Gašper Kržmanc – kitare, bendžo

Klemen Krajc – bas

Goran Kovačević – bobni

**BUH** je povsem sveža avtorska zasedba multiinštrumentalista Uroša Buha. Ljubljančan, ki sicer kot bobnar in vokalist s svojim sodelovanjem redno plemeniti številne slovenske zasedbe – omeniti velja vsaj Zaklonišče prepeva, Same babe, Natriletno kolobarjenje s praho, Relight, Boštjan Gombač in Kradljivci časa, Josip Brass –, se je tokrat odločil stopiti v ospredje, ob sebi pa je zbral izjemne glasbenike, s katerimi so v studiu Lotos Music v Šentjerneju posneli deset novih skladb. Zasedba BUH bo junija 2018 pri Založbi Celinka izdala svoj prvenec desetih skladb, na katerem se Uroš Buh prvič predstavlja kot avtor vseh besedil, glasbe in aranžmajev ter kot glavni vokalist. Ploščo so sicer zmiksali na Hrvaškem pod taktirko mojstra analogne produkcije Hrvoja Nikšića, pod mastering pa se je podpisal glavni producent skupine Pink Floyd in Davida Gilmourja, Andy Jackson iz Tube Masteringa.

Uroš Buh – kitara, glas

Vid Drašler – bobni

Jošt Drašler – basovska kitara, glas

Mario Babojelič – kitara

Ambrož Božiček – rhodes, hammond

Metod Banko – akustična kitara, glas

Višnja Fičor – glas

Skupina **Nula Kelvina** je pred svojim novim podvigom. Gre za devet svežih pesmi, ki bodo izdane na novi zgoščenki z naslovom Kdo za vraga so Nula Kelvina. Nekonvencionalen pogled na psiho-socialne in intimne odnose je sicer že stalnica skupine in se zrcali v provokativnih, rahlo strupenih, a tudi liričnih besedilih, zabeljenih z besednimi igrami. Glasba izpod peresa Klemena Kotarja, Gašperja Kržmanca in Marka Boha je žanrsko razpeta med ostro rock poetiko in izvirnimi pop prijemi s pridihom jazza, na trenutke pa zveni šansonsko. Na ta način člani zasedbe Nula Kelvina uspejo ustvariti posrečeno simbiozo glasbe, besedila ter aranžmajev, obogatenih s saksofonom, harmoniko in brenkali, kot sta bendžo in ukulela. Skupini se je tokrat pridružila Ana Marija Mitič, s katero so sodelovali na odrskih deskah že pri prejšnjem projektu – gledališko-glasbeni predstavi Levak na luni. S svojim žametno ostrim, kabaretsko obarvanim vokalom prinaša Ana v skupino razsežnost svežine in spontanosti. Kako talentirani so, se bo izkazalo na koncertu v okviru festivala Godibodi.

Marko Boh – glas, klaviature, spremljevalni glas

Ana Maria Mitić – glas, spremljevalni glas

Klemen Kotar – bas, saksofon, sintetizatorji, spremljevalni glas

Gašper Kržmanc – kitara, bendžo, ukulela, spremljevalni glas

Miha Kržmanc – bobni

Cena vstopnice za posamezni koncert: 12 EUR, 9 EUR\*

Cena vstopnice za celotni festival: 29 EUR, 22 EUR\*

V ceno vstopnice je vključena tudi povratna vozovnica za vzpenjačo.

\* študentje, upokojenci, skupine nad 15 oseb

Prodaja vstopnic: Info center na Ljubljanskem gradu, spodnja postaja vzpenjače, www.ljubljanskigrad.si in na vseh prodajnih mestih www.mojekarte.si (med drugim Petrolovi bencinski servisi, poslovalnice Kompasa po Sloveniji …).

Pokrovitelj BTC